ai4bharat/Pralekha huggingface dataset:
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ଗ୍ଲାସଗୋରେ ସିଓପି୨୬ ଶିଖର ସମ୍ମିଳନୀରେ ‘ସ୍ୱଚ୍ଛ ପ୍ରଯୁକ୍ତି ଉଦ୍ଭାବନ ଓ କାର୍ଯ୍ୟାନ୍ୱୟନକୁ ତ୍ୱରାନ୍ୱିତ’ ପ୍ରସଙ୍ଗରେ ଆୟୋଜିତ ଅଧିବେଶନରେ ପ୍ରଧାନମନ୍ତ୍ରୀଙ୍କ ସମ୍ଭାଷଣ
ମାନ୍ୟଗଣ,
ନମସ୍କାର!
ଆଜି ‘ଏକ ସୂର୍ଯ୍ୟ, ଏକ ବିଶ୍ୱ, ଏକ ଗ୍ରିଡ’ ଶୁଭାରମ୍ଭ ଅବସରରେ ଆପଣମାନଙ୍କୁ ସମସ୍ତଙ୍କୁ ସ୍ୱାଗତ ଜଣାଉଛି । ଅନ୍ତର୍ଜାତୀୟ ସୌର ମେଣ୍ଟ  ଏବଂ ବ୍ରିଟେନର ଗ୍ରିନ ଗ୍ରିଡ କାର୍ଯ୍ୟକ୍ରମରୁ ଆସିଥିବା ଏହି ପଦକ୍ଷେପ ଦ୍ୱାରା ‘ଏକ ସୂର୍ଯ୍ୟ, ଏକ ବିଶ୍ୱ, ଏକ ଗ୍ରିଡ’ ନେଇ ଥିବା ମୋର ଦୀର୍ଘ ବର୍ଷର ପରିକଳ୍ପନାକୁ ଆଜି ଏକ ଠୋସ ରୂପ ମିଳିଛି । ମାନ୍ୟଗଣ, ଶିଳ୍ପ ବିପ୍ଳବକୁ ଜୀବାଶ୍ମ ଇନ୍ଧନ ଶକ୍ତି ଦେଉଥିଲା । ଜୀବାଶ୍ମ ଇନ୍ଧନର ବ୍ୟବହାର ଦ୍ୱାରା ଅନେକ ଦେଶ ସମୃଦ୍ଧ ତ ହୋଇଛନ୍ତି, କିନ୍ତୁ ଆମ ପୃଥିବୀ, ଆମର ପରିବେଶ ଏହାଦ୍ୱାରା ପ୍ରଭାବିତ ହୋଇଛି । ଜୀବାଶ୍ମ ଇନ୍ଧନ ପାଇଁ ଏହି ଦୌଡ଼ ଭୌଗୋଳିକ-ରାଜନୈତିକ ବିବାଦ ମଧ୍ୟ ସୃଷ୍ଟି କରିଛି । କିନ୍ତୁ ଆଜି ପ୍ରଯୁକ୍ତି ଆମକୁ ଏକ ମହତ୍ତ୍ୱପୂର୍ଣ୍ଣ ବିକଳ୍ପ ପ୍ରଦାନ କରିଛି ।
ମାନ୍ୟଗଣ,
ଆମର ଏଠି ହଜାରେ ବର୍ଷ ପୂର୍ବେ ସୂର୍ଯ୍ୟ ଉପନିଷଦରେ କୁହାଯାଇଛି ଯେ ‘ସୂର୍ଯ୍ୟାଦ ଭବନ୍ତି ଭୂତାନି, ସୂର୍ଯେ୍ୟଣ ପାଲିତାନି ତୁ । ।’ ଅର୍ଥାତ୍, ସବୁ କିଛି ସୂର୍ଯ୍ୟଙ୍କଠାରୁ ଉତ୍ପନ୍ନ ହୋଇଛି, ସକଳ ଶକ୍ତିର ଆଧାର ହିଁ ସୂର୍ଯ୍ୟ, ଏବଂ ସୂର୍ଯ୍ୟଙ୍କ ଶକ୍ତି ଦ୍ୱାରା ହିଁ ସବୁକିଛି ତିଷ୍ଠି ରହିଛି । ପୃଥିବୀରେ ଯେବେଠାରୁ ଜୀବନ ସୃଷ୍ଟି ହୋଇଥିଲା, ସେବେଠାରୁ ସମସ୍ତ ପ୍ରାଣୀଙ୍କ ଜୀବନ ଚକ୍ର, ସେମାନଙ୍କ ଦିନଚର୍ଯ୍ୟା ଆଦି ସୂର୍ଯ୍ୟଙ୍କ ଉଦୟ ଓ ଅସ୍ତ ସହ ଜଡ଼ିତ ରହିଛି । ଯେ ପର୍ଯ୍ୟନ୍ତ ଏହି ପ୍ରାକୃତିକ ସଂଯୋଗ ଜାରି ରହିଛି, ସେ ପର୍ଯ୍ୟନ୍ତ ଆମର ପୃଥିବୀ ମଧ୍ୟ ସୁସ୍ଥ ରହିଛି । କିନ୍ତୁ ଆଧୁନିକ ଯୁଗରେ ମନୁଷ୍ୟ ସୂର୍ଯ୍ୟ ଦ୍ୱାରା ସ୍ଥାପିତ ଚକ୍ରଠାରୁ ଆଗକୁ ଯିବା ଲାଗି ଦୌଡ଼ ଲଗାଇଛି, ପ୍ରାକୃତିକ ସନ୍ତୁଳନକୁ ବିଶୃଙ୍ଖଳିତ କରିଛି, ଏବଂ ନିଜ ପରିବେଶର ବଡ଼ କ୍ଷତି ମଧ୍ୟ ଘଟାଇଛି । ଯଦି ଆମକୁ ପୁଣି ପ୍ରକୃତି ସହ ସନ୍ତୁଳିତ ଜୀବନର ସମ୍ବନ୍ଧ ସ୍ଥାପନ କରିବାର ଅଛି, ତେବେ ଏହାର ମାର୍ଗ ଆମ ସୂର୍ଯ୍ୟଙ୍କଠାରୁ ହିଁ ପ୍ରକାଶିତ ହେବ । ମାନବତାର ଭବିଷ୍ୟତକୁ ବଞ୍ଚାଇବା ପାଇଁ ପୁଣି ସୂର୍ଯ୍ୟଙ୍କ ସହ ଚାଲିବାକୁ ପଡ଼ିବ ।
ମାନ୍ୟଗଣ,
ବର୍ଷସାରା ସମଗ୍ର ମାନବ ଜାତି ଯେତିକି ମାତ୍ରା ଶକ୍ତି ବ୍ୟବହାର କରେ, ସେତିକି ଶକ୍ତି ସୂର୍ଯ୍ୟ ଏକଘଣ୍ଟାରେ ପୃଥିବୀକୁ ପ୍ରଦାନ କରିଥାଏ । ଏବଂ ଏହି ଅପାର ଶକ୍ତି ସମ୍ପୂର୍ଣ୍ଣ ଭାବେ ସ୍ୱଚ୍ଛ ଅଟେ, ନିରନ୍ତର ଅଟେ । ଚ୍ୟାଲେଞ୍ଜ୍ କେବଳ ଏତିକି ରହିଛି ଯେ ସୌରଶକ୍ତି କେବଳ ଦିନରେ ହିଁ ଉପଲବ୍ଧ ହୋଇଥାଏ ଓ ପାଗ ଉପରେ ମଧ୍ୟ ନିର୍ଭରଶୀଳ । ‘ଏକ ସୂର୍ଯ୍ୟ, ଏକ ବିଶ୍ୱ, ଏକ ଗ୍ରିଡ’ ଏହି ଚ୍ୟାଲେଞ୍ଜ୍ର ପ୍ରତିକାର କରିବ । ଏକ ବିଶ୍ୱବ୍ୟାପୀ ଗ୍ରିଡ ଦ୍ୱାରା ସ୍ୱଚ୍ଛ ଶକ୍ତି ପ୍ରତ୍ୟେକ ସ୍ଥାନରେ ସବୁ ସମୟରେ ମିଳିପାରିବ । ଏହାଦ୍ୱାରା ଶକ୍ତି ଗଚ୍ଛିତ ରଖିବା ଆବଶ୍ୟକତା ବି କମ୍ ହେବ ଏବଂ ସୌର ପ୍ରକଳ୍ପର ବ୍ୟବହାର୍ଯ୍ୟ ମଧ୍ୟ ବୃଦ୍ଧି ପାଇବ । ଏହି ସୃଜନାତ୍ମକ ପଦକ୍ଷେପ ଦ୍ୱାରା ଅଙ୍ଗାରକ ମାତ୍ରା ଓ ଶକ୍ତି ଉତ୍ପାଦନ ଖର୍ଚ୍ଚ କମିବା ସହ ପୃଥକ୍ ପୃଥକ୍ କ୍ଷେତ୍ର ଓ ଦେଶଗୁଡ଼ିକ ମଧ୍ୟରେ ସହଯୋଗର ଏକ ନୂଆ ମାର୍ଗ ମଧ୍ୟ ଖୋଲିପାରିବ । ମୋର ପୂର୍ଣ୍ଣ ବିଶ୍ୱାସ ଯେ ଏକ ସୂର୍ଯ୍ୟ, ଏକ ବିଶ୍ୱ, ଏକ ଗ୍ରିଡ ଏବଂ ଗ୍ରିନ-ଗ୍ରିଡ-ପଦକ୍ଷେପର ସମ୍ମିଳନରେ ଏକ ସଂଯୁକ୍ତ ତଥା ସୁଦୃଢ଼ ବୈଶ୍ୱିକ ଗ୍ରିଡର ବିକାଶ ହୋଇପାରିବ ।
ମୁଁ ଆଜି ଏହା ମଧ୍ୟ ଜଣାଇବାକୁ ଚାହୁଁଛି ଯେ ଆମର ମହାକାଶ ଏଜେନ୍ସି ଇସ୍ରୋ, ବିଶ୍ୱକୁ ଏକ ସୋଲାର କାଲକୁଲେଟର ଆପ୍ଲିକେସନ ଭେଟିଦେବାକୁ ଯାଉଛି । ଏହି କାଲକୁଲେଟର ଦ୍ୱାରା ଉପଗ୍ରହ ତଥ୍ୟ ଆଧାରରେ ବିଶ୍ୱର ଯେ କୌଣସି ସ୍ଥାନର ସୌର ଶକ୍ତି କ୍ଷମତା ମପାଯାଇ ପାରିବ । ଏହି ଆପ୍ଲିକେସନ ସୌର ପ୍ରକଳ୍ପର ଅବସ୍ଥିତି ନିର୍ଣ୍ଣୟ କରିବାରେ ଉପଯୋଗୀ ହେବ ଏବଂ ‘ଏକ ସୂର୍ଯ୍ୟ, ଏକ ବିଶ୍ୱ, ଏକ ଗ୍ରିଡ’କୁ ମଧ୍ୟ ଏହା ସୁଦୃଢ଼ କରିବ ।
ମାନ୍ୟଗଣ,
ଆଉଥରେ, ମୁଁ ଆଇଏସଏକୁ ଅଭିନନ୍ଦନ ଜଣାଉଛି, ଏବଂ ମୋର ବନ୍ଧୁ ବୋରିସଙ୍କୁ ତାଙ୍କର ସହଯୋଗ ନିମନ୍ତେ ଅନେକ ଅନେକ ଧନ୍ୟବାଦ ଜ୍ଞାପନ କରୁଛି । ମୁଁ ଅନ୍ୟ ସମସ୍ତ ଦେଶର ନେତାମାନଙ୍କ ଉପସ୍ଥିତି ନିମନ୍ତେ ମଧ୍ୟ ହୃଦୟରୁ ସେମାନଙ୍କୁ କୃତଜ୍ଞତା ଜଣାଉଛି ।
ଧନ୍ୟବାଦ!
SR
(
ନୀତି ଆୟୋଗ
ଅଟଳ ଇନୋଭେସନ୍ ମିଶନ ଭାରତର ୭୫ ଜଣ ସଫଳ ମହିଳା ଉଦ୍ୟୋଗୀ ମାନଙ୍କ ସମ୍ବନ୍ଧିତ କଫି ଟେବୁଲ୍ ପୁସ୍ତକ ଜାରି କରିଛି
ଅଟଳ ଇନୋଭେସନ୍ ମିଶନ , ନୀତି ଆୟୋଗ ଭାରତର ୭୫ ଜଣ ସଫଳ ମହିଳା ଉଦ୍ୟୋଗୀ ମାନଙ୍କର ଚିତ୍ରଣ କରୁଥିବା କଫି ଟେବଲ୍ ପୁସ୍ତକ ‘ଇନୋଭେସନସ୍ ଫର ୟୁ' ର ଚତୁର୍ଥ ସଂସ୍କରଣକୁ ଆଜି ଜାରି କରିଛି ।
ଏହି ୭୫ ଜଣ ମହିଳା ଉଦ୍ୟୋଗୀ ମାନଙ୍କୁ ଏଆଇଏମ୍, ନୀତି ଆୟୋଗର ଅଟଳ ଇନ୍କ୍ୟୁବେସନ୍ ସେଂଟର  ଦ୍ୱାରା ସହାୟତା ପ୍ରଦାନ କରା ଯାଇଥାଏ । ଏବେ ଯେତେବେଳେ ଦେଶ ଆଜାଦୀର ଅମୃତ ମହୋତ୍ସବ - ସ୍ୱତନ୍ତ୍ରତାର ୭୫ ତମ ବର୍ଷ ପାଳନ କରୁଛି, ‘ଇନୋଭେସନ୍ ଫର୍ ୟୁ' ର ଶୃଙ୍ଖଳା ଏହା ଦର୍ଶାଇଥାଏ ଯେ ବିଭିନ୍ନ କ୍ଷେତ୍ର ଗୁଡିିକରେ ରହିଥିବା ଷ୍ଟାର୍ଟ - ଅପ୍ ଗୁଡିକ କିଭଳି ବିଭିନ୍ନ ସମୁଦାୟ ଗୁଡିକଙ୍କ ନିମନ୍ତେ ଏକ ସ୍ଥିର ଭବିଷ୍ୟତ ନିର୍ମାଣ କାରଣରୁ ନବସୃଜନକୁ ପ୍ରୋତ୍ସାହିତ କରୁଛନ୍ତି ।
‘ଇନୋଭେସନ୍ ଫର ୟୁ' ଏକ କଫି ଟେବଲ୍ ପୁସ୍ତକ ଶୃଙ୍ଖଳା ଅଟେ, ଯାହାର ତିନୋଟି ସଂସ୍କରଣ ପୂର୍ବରୁ ଜାରି କରା ଯାଇ ସାରିଛି । ଏହି ପୁସ୍ତକ ଅଟଳ ଇନୋଭେସନ୍ ଅଧୀନରେ ତିନି ପ୍ରମୁଖ କାର୍ଯ୍ୟକ୍ରମ ଗୁଡିକ - ଅଟଳ ଇନକ୍ୟୁବେସନ ସେଂଟର, ଅଟଳ କମ୍ୟୁନିଟି ଇନୋଭେସନ୍ ସେଂଟର ଏବଂ ଅଟଳ ନ୍ୟୁ ଇଣ୍ଡିଆ ଚ୍ୟାଲେଞ୍ଜ - ଦ୍ୱାରା ସମର୍ଥିତ ବିଭିନ୍ନ ଷ୍ଟାର୍ଟ - ଅପ୍ର ସଫଳତାର କାହାଣୀ ଗୁଡିକୁ ଉଲ୍ଲେଖ କରିଥାଏ । ଏହି ପୁସ୍ତକର ପ୍ରତ୍ୟେକ ସଂସ୍କରଣ ବିଭିନ୍ନ କ୍ଷେତ୍ର ଗୁଡିକରେ କାର୍ଯ୍ୟ କରୁଥିବା ଉଦ୍ୟୋଗୀ ମାନଙ୍କର ଯାତ୍ରାକୁ ପ୍ରଦର୍ଶିତ କରିଥାଏ ଏବଂ ଏହା ସେହି ନୂତନ, ବିଘଟନକାରୀ, ନୂତନ ଉତ୍ପାଦ ଗୁଡିକର, ସେବା ଗୁଡିକର ଏବଂ ସମାଧାନ ଗୁଡିକର ସୃଜନ ପ୍ରତି ସମର୍ପିତ ଅଟେ, ଯାହା ଏକ ସ୍ଥିର ଭବିଷ୍ୟତର ମାର୍ଗ ପ୍ରଶସ୍ତ କରିପାରେ ।
ଏହି ପୁସ୍ତକର ପ୍ରଥମ ସଂସ୍କରଣ ସ୍ୱାସ୍ଥ୍ୟ ସେବା କ୍ଷେତ୍ର ଉପରେ ଆଧାରିତ ହୋଇଥିଲା ; ଦ୍ୱିତୀୟଟି କୃଷି ଏବଂ ସମ୍ବନ୍ଧିତ କ୍ଷେତ୍ର ଉପରେ ଏବଂ ତୃତୀୟଟି ପରିବହନ ଏବଂ ଗତିଶୀଳତା ଉପରେ କେନ୍ଦ୍ରିତ ଥିଲା । ଏଆଇଏମ୍ ଦ୍ୱାରା ସମର୍ଥିତ ୨୯୦୦ ଷ୍ଟାର୍ଟ - ଅପ୍ ଗୁଡିକ ମଧ୍ୟରୁ ୮୫୦ରୁ ଅଧିକ ଷ୍ଟାର୍ଟ - ଅପ୍ ଗୁଡିକର ନେତୃତ୍ୱ ମହିଳା ମାନେ ନେଉଛନ୍ତି ।
ଏହି ପୁସ୍ତକର ଉନ୍ମୋଚନ କରି ଅଟଳ ଇନୋଭେସନ ମିଶନର ନିର୍ଦ୍ଦେଶକ ଡଃ. ଚିନ୍ତନ ବୈଷ୍ଣବ କହିଥିଲେ ଯେ ‘ନାରୀ ତୁ ନାରାୟଣୀ' ଆମ ଦେଶର ପରମ୍ପରା ରହି ଆସିଛି । ଆମେ ଏହି ପୁସ୍ତକକୁ ସେହି ସମସ୍ତ ମହିଳା ମାନଙ୍କୁ ଉତ୍ସର୍ଗ କରୁଛୁ , ଯେଉଁମାନେ ଦେଶର ନେତୃତ୍ୱ ନେଉଛନ୍ତି ଏବଂ ଭବିଷ୍ୟତର ନେତୃତ୍ୱ ନେବା ପାଇଁ ଅଭିଳାଷ ପୋଷଣ କରନ୍ତି । ଆଗାମୀ ଦଶକରେ ଭାରତରେ କାର୍ଯ୍ୟ କରୁଥିବା ଲୋକ ମାନଙ୍କର ସଂଖ୍ୟା ସାରା ବିଶ୍ୱରେ ସବୁଠାରୁ ଅଧିକ ହେବ ଏବଂ ଏହି ଶ୍ରମ ଶକ୍ତିରେ ମହିଳା ମାନଙ୍କର ଭାଗିଦାରୀ ଭାରତର ଆର୍ଥିକ ଏବଂ ସାମାଜିକ ବିକାଶ କ୍ଷେତ୍ରରେ ପରିବର୍ତନ ଆଣିବାରେ ଏକ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିବ ।
ଏହି କାର୍ଯ୍ୟକ୍ରମରେ ଆନ୍ନା ରୟ, ବରିଷ୍ଠ ପରାମର୍ଶଦାତା , ଚାରୁ ଅଗ୍ରୱାଲ୍, ଲିଡ୍ ପ୍ରୋଜେକ୍ଟ ହର୍ ଆଣ୍ଡ ନାଓ, ଜିଆଇଜେଡ୍, ଅର୍ପିତା କାଲାନୁରିଆ, ପ୍ରତିଷ୍ଠାତା ଆମ୍ପଲଆର୍ଥ ପ୍ୟାକେଜିଂ ଆଣ୍ଡ ସିଷ୍ଟମସ୍ ପ୍ରାଇଭେଟ୍ ଲିମିଟେଡ୍, ମେହା ଲାହିରି, ସହ - ପ୍ରତିଷ୍ଠାତା, ରେସିଟି ଏବଂ ସୋନଲ ଅଗ୍ରୱାଲ୍ ବାଲି, ସିଏଫ୍ଓ, ଇଂଟେଲୋ ଲାବସ୍ ଇତ୍ୟାଦି ମଧ୍ୟ ଉପସ୍ଥିତ ଥିଲେ ।
ପୁସ୍ତକର ଲିଙ୍କ୍ https://aim.gov.in/CTB-75-womenpreneurs-of-India.pdf ୱେବ୍ସାଇଟ୍ ରେ ଉପଲବ୍ଧ ।
ସ୍ଵରାଷ୍ଟ୍ର ବ୍ୟାପାର ମନ୍ତ୍ରଣାଳୟ
କେନ୍ଦ୍ର ଅର୍ଥ ମନ୍ତ୍ରୀଙ୍କ ଦ୍ଵାରା ଆଜି ଘୋଷିତ ଆର୍ଥିକ ପ୍ୟାକେଜ ଗ୍ରାମ୍ୟ ଅର୍ଥନୀତି ଓ ଭିତ୍ତିଭୂମିକୁ ସୁଦୃଢ କରିବା ସହ କୋଟି କୋଟି ଗରିବ ଜନସାଧାରଣ ଓ ଦାଦନ ଶ୍ରମିକଙ୍କୁ କର୍ମ ସଂସ୍ଥାନ ଯୋଗାଇବ : ସ୍ଵରାଷ୍ଟ୍ର ମନ୍ତ୍ରୀ
• ସ୍ୱାସ୍ଥ୍ୟ ଶିକ୍ଷା ଓ ବ୍ୟାବସାୟିକ କ୍ଷେତ୍ରରେ ଏହି ଆର୍ଥିକ ପ୍ୟାକେଜ ଆଣିବ ବିରାଟ ପରିବର୍ତ୍ତନ
• କୋଭିଡ-19 ମୁକାବିଲାରେ ପ୍ରଧାନମନ୍ତ୍ରୀଙ୍କ ନେତୃତ୍ଵ ଅନେକ ଉନ୍ନତ ରାଷ୍ଟ୍ରଙ୍କ ଆଖି ଖୋଲିଦେଇଛି
ଆଜିର ଆର୍ଥିକ ପ୍ୟାକେଜ ଘୋଷଣା ନେଇ କେନ୍ଦ୍ର ସ୍ୱରାଷ୍ଟ୍ର ମନ୍ତ୍ରୀ ଶ୍ରୀ ଅମିତ ଶାହ, ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏବଂ ଅର୍ଥ ମନ୍ତ୍ରୀ ଶ୍ରୀମତୀ ନିର୍ମଳା ସୀତାରମଣଙ୍କୁ ଧନ୍ୟବାଦ ଜଣାଇଛନ୍ତି । ମୋଦୀ ସରକାରଙ୍କ ଆଜିର ଘୋଷଣା ଆତ୍ମନିର୍ଭର ଭାରତ ଭଳି ଲକ୍ଷ୍ୟକୁ ଅନେକ ମାତ୍ରାରେ ସାକାର କରିବ ବୋଲି ସେ କହିଛନ୍ତି । ଏଭଳି ପଦକ୍ଷେପ ସ୍ୱାସ୍ଥ୍ୟ, ଶିକ୍ଷା ଓ ବ୍ୟାବସାୟିକ କ୍ଷେତ୍ରରେ ଅଭୂତପୂର୍ବ ପରିବର୍ତ୍ତନ ଆଣିବା ସହ କୋଟି କୋଟି ଗରିବ ଲୋକଙ୍କୁ କର୍ମସଂସ୍ଥାନ ଯୋଗାଇବାରେ ସହାୟକ ହେବ ।
ଗ୍ରାମୀଣ ଭାରତ ପାଇଁ ହୋଇଥିବା ବ୍ୟୟବରାଦ ସମ୍ପର୍କରେ ମତବ୍ୟକ୍ତ କରି ଶ୍ରୀ ଶାହ କହିଛନ୍ତି ଯେ, ମୋଦୀ ସରକାରଙ୍କ ମନରେଗା ଅଧୀନରେ 40,000 କୋଟି ଟଙ୍କାର ଅତିରିକ୍ତ ବ୍ୟୟବରାଦ କୋଟି କୋଟି ଗରିବ ଓ ଦାଦନ ଶ୍ରମିକଙ୍କୁ କର୍ମସଂସ୍ଥାନ ଯୋଗାଇବା ସହ ସେମାନଙ୍କ ଜୀବନଧାରଣର ମାନକୁ ଉନ୍ନତ କରିବ । ଏହା ବହୁଳ ଭାବେ ଗ୍ରାମ୍ୟ ଅର୍ଥନୀତି ଓ ଭିତ୍ତିଭୂମି କ୍ଷେତ୍ରକୁ ସାହାଯ୍ୟ କରିବ ବୋଲି ସେ କହିଛନ୍ତି ।
କୋଭିଡ-19 ମୁକାବିଲା ଦିଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ନେତୃତ୍ଵ ଅନେକ ବିକଶିତ ରାଷ୍ଟ୍ରକୁ ମଧ୍ୟ ଟପି ଯାଇଛି ବୋଲି ମତବ୍ୟକ୍ତ କରି ଶ୍ରୀ ଶାହ ଏହାର ପ୍ରଶଂସା କରିଛନ୍ତି । ଦେଶର ସ୍ଵାସ୍ଥ୍ୟ କ୍ଷେତ୍ରରେ ଆମୂଳଚୂଳ ପରିବର୍ତ୍ତନ ଆଣି ଭବିଷ୍ୟତରେ ଯେପରି ଏପ୍ରକାର ବୈଶ୍ଵିକ ମହାମାରୀକୁ ଦେଶ ମୁକାବିଲା କରିପାରିବ ସେ ନେଇ ପ୍ରଧାନମନ୍ତ୍ରୀ ଦୃଢ ପଦକ୍ଷେପ ନେଇଛନ୍ତି । ଦେଶର ପ୍ରତି ଜିଲ୍ଲାରେ ସଂକ୍ରାମକ ରୋଗ ପାଇଁ ସ୍ଵତନ୍ତ୍ର ହସ୍ପିଟାଲ ବ୍ଲକ ତିଆରି ଲାଗି ମୋଦୀ ସରକାର ସ୍ୱାସ୍ଥ୍ୟ ବାବଦ ବ୍ୟୟବରାଦ ବୃଦ୍ଧି କରିଛନ୍ତି । କେବଳ ସେତିକି ନୁହେଁ, ପରୀକ୍ଷାଗାର ଓ ପର୍ଯ୍ୟବେକ୍ଷଣ ପରିସର ବୃଦ୍ଧି ସହ ଗବେଷଣାକୁ ଅଧିକ ପ୍ରୋତ୍ସାହିତ କରାଯାଇଛି । ଏଭଳି ଦୂରଦୃଷ୍ଟି ସମ୍ପନ୍ନ ପଦକ୍ଷେପ ଦେଶକୁ ସ୍ୱାସ୍ଥ୍ୟ କ୍ଷେତ୍ରରେ ବହୁତ ଆଗକୁ ନେଇଯିବ ବୋଲି ସେ କହିଛନ୍ତି ।
ସରକାରୀ ଉଦ୍ୟୋଗ, ଶିଳ୍ପ ନୀତି ଉପରେ ହୋଇଥିବା ନିଷ୍ପତ୍ତି ସମ୍ପର୍କରେ ଶ୍ରୀ ଶାହ କହିଛନ୍ତି ଯେ, କମ୍ପାନୀ ଆଇନରେ ଥିବା ପ୍ରତିବନ୍ଧକଗୁଡ଼ିକୁ ହଟାଇ ତଥା ଏହାର ବିଭିନ୍ନ ବ୍ୟବସ୍ଥାକୁ ଅପରାଧମୁକ୍ତ କରିବା ଯୋଗୁଁ ପ୍ରଧାନମନ୍ତ୍ରୀ ମୋଦୀଙ୍କ ଭବିଷ୍ୟତ ଆତ୍ମନିର୍ଭରଶୀଳ ଭାରତ ସ୍ଵପ୍ନ ସାକାର ହୋଇପାରିବ ।
ମୋଦୀ ସରକାର ରାଜ୍ୟଗୁଡ଼ିକର ଋଣ ସୀମା ବୃଦ୍ଧି କରିଥିବା ନିଷ୍ପତ୍ତି ଯୋଗୁଁ ଏହା ସେମାନଙ୍କୁ 4.28 ଲକ୍ଷ କୋଟି ଅତିରିକ୍ତ ସମ୍ବଳ ପ୍ରଦାନ କରିବ ବୋଲି ଶ୍ରୀ ଶାହ କହିଛନ୍ତି । ରାଜ୍ୟକୁ ଦିଆଯାଇ ସାରିଥିବା ଅନ୍ୟାନ୍ୟ ପାଣ୍ଠି ସମ୍ପର୍କରେ ଶ୍ରୀ ଶାହ କହିଛନ୍ତି ଯେ, ଗତ ଏପ୍ରିଲ ମାସରେ କେନ୍ଦ୍ର ସରକାର ରାଜ୍ୟଗୁଡିକୁ ଟିକସ ଅବମୂଲ୍ୟାୟନ ବାବଦରେ 46,038 କୋଟି, ରାଜସ୍ୱ ନିଅଣ୍ଟ ମଞ୍ଜୁରି ବାବଦକୁ 12,390 କୋଟି ଟଙ୍କା ଓ ଏସଡିଆରଏଫ ପାଣ୍ଠି ବାବଦକୁ 11 ହଜାର କୋଟି ଟଙ୍କା ଦେଇସାରିଛନ୍ତି ।
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ବିଶ୍ୱ ଯୁଦ୍ଧରେ ଇଟାଲୀରେ ଲଢିଥିବା ଭାରତୀୟ ସୈନିକଙ୍କ ସ୍ମରଣ ସଭାରେ ଭାଗ ନେଇଥିବା ଶିଖ ସମ୍ପ୍ରଦାୟ ଓ ସଂସ୍ଥାର ପ୍ରତିନିଧିଙ୍କୁ ଭେଟିଲେ ପ୍ରଧାନମନ୍ତ୍ରୀ
ପ୍ରଥମ ଓ ଦ୍ୱିତୀୟ ବିଶ୍ୱ ଯୁଦ୍ଧରେ ଇଟାଲୀରେ ଲଢିଥିବା ଭାରତୀୟ ସୈନିକଙ୍କ ସ୍ମରଣ ସଭାରେ ଭାଗ ନେଇଥିବା ବିଭିନ୍ନ ସମ୍ପ୍ରଦାୟର ସଦସ୍ୟଙ୍କ ସହ ଶିଖ ସମ୍ପ୍ରଦାୟ ଓ ସଂସ୍ଥାର ପ୍ରତିନିଧିମାନଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭେଟି ଆଲୋଚନା କରିଛନ୍ତି ।
ଏହି ଯୁଦ୍ଧଗୁଡିକରେ ବୀରତ୍ୱ ପ୍ରଦର୍ଶନ କରିଥିବା ଭାରତୀୟ ସୈନିକଙ୍କୁ ପ୍ରଧାନମନ୍ତ୍ରୀ ଶ୍ରଦ୍ଧାଞ୍ଜଳି ଅର୍ପଣ କରିଥିଲେ ।
SR
(
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ପଞ୍ଚଦଶ ବ୍ରିକ୍ସ ଶିଖର ସମ୍ମିଳନୀରେ ପ୍ରଧାନମନ୍ତ୍ରୀଙ୍କ ଅଂଶଗ୍ରହଣ
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୨୩ ଅଗଷ୍ଟ ୨୦୨୩ ରେ ଜୋହାନ୍ସବର୍ଗ ଠାରେ ଦକ୍ଷିଣ ଆଫ୍ରିକାର ଅଧ୍ୟକ୍ଷତାରେ ଅନୁଷ୍ଠିତ ୧୫ତମ ବ୍ରିକ୍ସ ଶିଖର ସମ୍ମିଳନୀରେ ଅଂଶଗ୍ରହଣ କରିଥିଲେ ।
ଦୁଇ ନେତା ବିଶ୍ୱ ଅର୍ଥ ବ୍ୟବସ୍ଥାର ପୁନରୁଦ୍ଧାର, ଆଫ୍ରିକା ଏବଂ ଦକ୍ଷିଣ ବିଶ୍ୱ ସହ ଭାଗିଦାରୀ ସମ୍ପର୍କରେ ଫଳପ୍ରଦ ଆଲୋଚନା କରିଥିଲେ ଏବଂ ବ୍ରିକ୍ସ କାର୍ଯ୍ୟସୂଚୀରେ ଏପର୍ଯ୍ୟନ୍ତ ହୋଇଥିବା ଅଗ୍ରଗତିର ସମୀକ୍ଷା ମଧ୍ୟ କରିଥିଲେ ।
ପ୍ରଧାନମନ୍ତ୍ରୀ ତାଙ୍କ ଅଭିଭାଷଣରେ ଏକ ମଜଭୁତ ବ୍ରିକ୍ସ ପାଇଁ ଆହ୍ୱାନ ଦେଇଥିଲେ :
ବି  - ପ୍ରତିବନ୍ଧକ ଦୂର କରିବା
ଆର୍  - ଅର୍ଥ ବ୍ୟବସ୍ଥାର ପୁନରୁଦ୍ଧାର କରିବା
ଆଇ  - ପ୍ରେରଣାଦାୟକ ଉଦ୍ଭାବନ
ସି  - ଅନେକ ସୁଯୋଗ ସୃଷ୍ଟି କରିବା
ଏସ୍  - ଭବିଷ୍ୟତକୁ ରୂପ ଦେବା
ନିଜର ବିଭିନ୍ନ ହସ୍ତକ୍ଷେପରେ ପ୍ରଧାନମନ୍ତ୍ରୀ ନିମ୍ନଲିଖିତ ବିଷୟ ଉପରେ ଆଲୋକପାତ କରିଥିଲେ:
● ୟୁଏନଏସ୍ସି ସଂସ୍କାର ପାଇଁ ନିର୍ଦ୍ଦିଷ୍ଟ ସମୟସୀମା ଧାର୍ଯ୍ୟ କରିବାକୁ ଆହ୍ୱାନ
● ବହୁପକ୍ଷୀୟ ଆର୍ôଥକ ଅନୁଷ୍ଠାନ ଗୁଡିକର ସଂସ୍କାର ପାଇଁ ଆହ୍ୱାନ
● ଡବ୍ଲ୍ୟୁଟିଓର ସଂସ୍କାର ପାଇଁ ଆହ୍ୱାନ
● ଏହାର ସମ୍ପ୍ରସାରଣ ନେଇ ସହମତି ସୃଷ୍ଟି କରିବାକୁ ବ୍ରିକ୍ସକୁ ଆହ୍ୱାନ
● ଧ୍ରୁବୀକରଣ ନୁହେଁ, ଏକତାର ବିଶ୍ୱସ୍ତରୀୟ ବାର୍ତ୍ତା ଦେବାକୁ ବ୍ରିକ୍ସକୁ ଅନୁରୋଧ
● ବ୍ରିକ୍ସ ମହାକାଶ ଅନୁସନ୍ଧାନ ସଙ୍ଗଠନର ଗଠନ ପ୍ରସ୍ତାବ
● ବ୍ରିକ୍ସ ସହଯୋଗୀ ମାନଙ୍କୁ ଭାରତୀୟ ଡିଜିଟାଲ ସାର୍ବଜନୀନ ଭିତ୍ତିଭୂମି - ଭାରତୀୟ ଷ୍ଟେକ୍ ପ୍ରଦାନ ପାଇଁ ପ୍ରସ୍ତାବ
● ବ୍ରିକ୍ସ ଦେଶମାନଙ୍କ ମଧ୍ୟରେ ଦକ୍ଷତା ମାନଚିତ୍ରଣ କରିବା, ଦକ୍ଷତା ଏବଂ ଗତିଶୀଳତାକୁ ପ୍ରୋତ୍ସାହିତ କରିବା ପାଇଁ ପ୍ରସ୍ତାବିତ ଉପକ୍ରମ
● ଅନ୍ତର୍ଜାତୀୟ ବିଗ୍ କ୍ୟାଟ୍ ଆଲାଏନ୍ସ  ଅଧୀନରେ ବଡ ବିଲେଇ ପ୍ରଚାତିଙ୍କ ସୁରକ୍ଷା ପାଇଁ ବ୍ରିକ୍ସ ରାଷ୍ଟ୍ର ଗୁଡ଼ିକର ପ୍ରସ୍ତାବିତ ମିଳିତ ପ୍ରୟାସ
● ବ୍ରିକ୍ସ ଦେଶମାନଙ୍କ ମଧ୍ୟରେ ପାରମ୍ପରିକ ଔଷଧର ଭଣ୍ଡାର ପ୍ରତିଷ୍ଠା ପାଇଁ ପ୍ରସ୍ତାବ
● ଜି- ୨୦ରେ ଏୟୁର ସ୍ଥାୟୀ ସଦସ୍ୟତାକୁ ସମର୍ଥନ କରିବାକୁ ବ୍ରିକ୍ସ ସହଯୋଗୀ ମାନଙ୍କୁ ଆହ୍ୱାନ
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ଅନ୍ୟ ଏକ ମାଇଲଖୁଣ୍ଟ ହାସଲ ପାଇଁ ପ୍ରଧାନମନ୍ତ୍ରୀ ବୈଜ୍ଞାନିକ ଏବଂ ଇଞ୍ଜିନିୟର ମାନଙ୍କୁ ଅଭିନନ୍ଦନ ଜଣାଇଛନ୍ତି
ଅନ୍ୟ ଏକ ମାଇଲଖୁଣ୍ଟ ହାସଲ କରିଥିବାରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବୈଜ୍ଞାନିକ ଏବଂ ଇଞ୍ଜିନିୟର ମାନଙ୍କୁ ଅଭିନନ୍ଦନ ଜଣାଇଛନ୍ତି ।
ଗୁଜରାଟର ପ୍ରଥମ ବୃହତ୍ତମ ସ୍ୱଦେଶୀ ୭୦୦ ମେଗାୱାଟ କାକ୍ରାପର ଆଣବିକ ଶକ୍ତି ଉତ୍ପାଦନ ୟୁନିଟ୍ - ୩ ପୂର୍ଣ୍ଣ କ୍ଷମତାରେ କାର୍ଯ୍ୟ ଆରମ୍ଭ କଲା ।
ଏକ ପୋଷ୍ଟରେ ପ୍ରଧାନମନ୍ତ୍ରୀ କହିଛନ୍ତି;
“ଭାରତ ଆଉ ଏକ ମାଇଲଖୁଣ୍ଟ ହାସଲ କରିଛି ।
ଗୁଜରାଟର ପ୍ରଥମ ବୃହତ୍ତମ ସ୍ୱଦେଶୀ ୭୦୦ ମେଗାୱାଟ କାକ୍ରାପର ଆଣବିକ ଶକ୍ତି ଉତ୍ପାଦନ ୟୁନିଟ୍ -୩ ପୂର୍ଣ୍ଣ କ୍ଷମତାର ସହିତ କାର୍ଯ୍ୟ ଆରମ୍ଭ କରିଛି ।
ଆମର ବୈଜ୍ଞାନିକ ଏବଂ ଇଞ୍ଜିନିୟର ମାନଙ୍କୁ ଅଭିନନ୍ଦନ । ”
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ବରିଷ୍ଠ ଅଭିନେତା ରିଷି କପୁରଙ୍କ ଦେହାନ୍ତରେ ପ୍ରଧାନମନ୍ତ୍ରୀଙ୍କ ଶୋକ
ବରିଷ୍ଠ ଅଭିନେତା ରିଷି କପୁରଙ୍କ ଦେହାନ୍ତରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି ।
“ବହୁମୁଖୀ, ସ୍ନେହମୟ ଏବଂ ଜୀବନ୍ତ ... ଏମିତି ଥିଲେ ରିଷି କପୁର ମହାଶୟ । ସେ ଥିଲେ ପ୍ରତିଭାର ଗନ୍ତାଘର । ସୋସିଆଲ ମିଡିଆରେ ଆମର ପାରସ୍ପରିକ କଥାବାର୍ତ୍ତାକୁ ମୁଁ ସବୁବେଳେ ମନେପକାଇବି । ସେ ଚଳଚ୍ଚିତ୍ର ଏବଂ ଭାରତର ପ୍ରଗତି ନେଇ ଆଗ୍ରହୀ ଥିଲେ । ତାଙ୍କ ଦେହାନ୍ତରେ ମୁଁ ମର୍ମାହତ । ତାଙ୍କ ପରିବାର ଏବଂ ପ୍ରଶଂସକଙ୍କ ପ୍ରତି ମୋର ସମବେଦନା । ଓମ୍ ଶାନ୍ତି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ଜୁଲାଇ 22ରେ ଇଣ୍ଡିଆ ଆଇଡିଆଜ ସମ୍ମିଳନୀରେ ଉଦବୋଧନ ଦେବେ ପ୍ରଧାନମନ୍ତ୍ରୀ
ଜୁଲାଇ 22ରେ ହେବାକୁ ଥିବା ‘ଇଣ୍ଡିଆ ଆଇଡିଆଜ ସମ୍ମିଳନୀ’ରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉଦବୋଧନ ଦେବେ ।
ଏହି ସମ୍ମିଳନୀ ଆମେରିକା-ଭାରତ ବାଣିଜ୍ୟ ପରିଷଦ ଦ୍ୱାରା ଆୟୋଜିତ ହେଉଛି । ଚଳିତ ବର୍ଷ ପରିଷଦ ଗଠନର 45ତମ ବାର୍ଷିକୀ ପାଳିତ ହେଉଛି । ଚଳିତ ବର୍ଷର ଇଣ୍ଡିଆ ଆଇଡିଆଜ ସମ୍ମିଳନୀର ବିଷୟବସ୍ତୁ ରହିଛି ‘ଉନ୍ନତ ଭବିଷ୍ୟତ ନିର୍ମାଣ’ ।
ଏହି ଭର୍ଚୁଆଲ ସମ୍ମିଳନୀରେ ଭାରତ ଓ ଆମେରିକା ସରକାରଙ୍କ ନୀତିନିର୍ମାତା, ବରିଷ୍ଠ ଅଧିକାରୀ, ବିଶିଷ୍ଟ ଉଦ୍ୟୋଗପତି ଓ ସମାଜର ବୁଦ୍ଧିଜୀବୀ ଓ ବିଶିଷ୍ଟ ବ୍ୟକ୍ତିବିଶେଷ ଭାଗ ନେବେ । ଅନ୍ୟ ପ୍ରମୁଖ ବକ୍ତାଙ୍କ ମଧ୍ୟରେ ଭାରତର ବୈଦେଶିକ ବ୍ୟାପାର ମନ୍ତ୍ରୀ ଡଃ ଏସ ଜୟଶଙ୍କର, ଆମେରିକାର ବୈଦେଶିକ ମନ୍ତ୍ରୀ ମାଇକ ପମ୍ପିଓ, ଭର୍ଜିନିଆ ସିନେଟର ତଥା ସିନେଟ ଇଣ୍ଡିଆ କକସର ସହ-ଅଧ୍ୟକ୍ଷ ମାର୍କ ୱାର୍ଣ୍ଣର, ଜାତିସଂଘରେ ପୂର୍ବତନ ଆମେରିକୀୟ ରାଷ୍ଟ୍ରଦୂତ ନିକ୍କି ହାଲେ ପ୍ରମୁଖ ଭାଗ ନେବେ । ସମ୍ମିଳନୀରେ ମହାମାରୀ ପରବର୍ତ୍ତୀ ବିଶ୍ୱରେ ଭାରତ ଓ ଆମେରିକା ସହଯୋଗ ଓ ଭବିଷ୍ୟତ ସମ୍ପର୍କ ଆଦି ବିଭିନ୍ନ ବିଷୟରେ ଗୁରୁତ୍ୱପୂର୍ଣ୍ଣ ଆଲୋଚନା ହେବ ।
ସ୍ୱାସ୍ଥ୍ୟ ଓ ପରିବାର ମନ୍ତ୍ରଣାଳୟ
କୋଭିଡ-19 ଟିକାକରଣ ସମ୍ପର୍କିତ ସଦ୍ୟତମ ସୂଚନା
ରାଜ୍ୟ/କେନ୍ଦ୍ରଶାସିତ ଅଞ୍ଚଳଗୁଡିକୁ ଦିଆଯାଇଛି 25.87 କୋଟି ଡୋଜରୁ ଅଧିକ ଟିକା
ଟିକାକରଣ ପାଇଁ ଏବେ ରାଜ୍ୟ/କେନ୍ଦ୍ରଶାସିତ ଅଞ୍ଚଳମାନଙ୍କ ପାଖରେ ଉପଲବ୍ଧ ଅଛି 1.12 କୋଟିରୁ ଅଧିକ ଡୋଜ
ଦେଶବ୍ୟାପୀ ଟିକାକରଣ ଅଭିଯାନର ଏକ ଅଂଶସ୍ୱରୂପ ଭାରତ ସରକାର ରାଜ୍ୟ ଓ କେନ୍ଦ୍ରଶାସିତ ଅଞ୍ଚଳଗୁଡିକୁ ସହାୟତା ରୂପେ ମାଗଣାରେ କୋଭିଡ ଟିକା ଯୋଗାଇ ଦେଉଛନ୍ତି । ଏଥିସହ ରାଜ୍ୟ ଓ କେନ୍ଦ୍ରଶାସିତ ଅଞ୍ଚଳଗୁଡିକ ଯେପରି ସିଧାସଳଖ ଟିକା କ୍ରୟ କରିପାରିବେ ସେନେଇ ମଧ୍ୟ ଭାରତ ସରକାର ସୁବିଧା କରାଇଛନ୍ତି । ଟିକାକରଣ, ପରୀକ୍ଷଣ, ଚିହ୍ନଟ, ଚିକିତ୍ସା ଓ କୋଭିଡ ନିୟମାବଳୀ ପାଳନ ମହାମାରୀ ନିୟନ୍ତ୍ରଣ ଓ ପରିଚାଳନା ପାଇଁ ଭାରତ ସରକାରଙ୍କ ବିସ୍ତୃତ ରଣନୀତିର ଅଂଶବିଶେଷ ।
କୋଭିଡ-19 ଟିକାକରଣର ଉଦାର ଓ ତ୍ୱରିତ ପର୍ଯ୍ୟାୟ-3 ମେ 01, 2021ରୁ ଆରମ୍ଭ ହୋଇଛି ।
ଏହି ରଣନୀତି ଅନୁଯାୟୀ, ଭାରତ ସରକାର ପ୍ରତ୍ୟେକ ମାସରେ କେନ୍ଦ୍ରୀୟ ଔଷଧ ଗବେଷଣାଗାର  ମଞ୍ଜୁରୀ ପ୍ରାପ୍ତ ଯେକୌଣସି ନିର୍ମାତାଙ୍କ ଦ୍ୱାରା ପ୍ରସ୍ତୁତ ଟିକାର 50% କ୍ରୟ କରିବେ । ଭାରତ ସରକାର ପୂର୍ବଭଳି ଏହି ଟିକାର ଡୋଜ ଗୁଡ଼ିକୁ ବିନା ମୂଲ୍ୟରେ ରାଜ୍ୟ ସରକାରମାନଙ୍କୁ ଯୋଗାଇ ଦେବେ ।
ବର୍ତ୍ତମାନ ସୁଦ୍ଧା ଭାରତ ସରକାର ରାଜ୍ୟ/କେନ୍ଦ୍ରଶାସିତ ଅଞ୍ଚଳଗୁଡିକୁ ଉଭୟ ବିନା ମୂଲ୍ୟରେ ଏବଂ ରାଜ୍ୟମାନଙ୍କ ଦ୍ୱାରା ପ୍ରତ୍ୟକ୍ଷ କ୍ରୟ ପ୍ରକ୍ରିୟାରେ 25.87 କୋଟି ଡୋଜରୁ ଅଧିକ  ଟିକା ଉପଲବ୍ଧ କରାଇଛନ୍ତି ।
ଏଥିମଧ୍ୟରୁ ନଷ୍ଟ ହୋଇଥିବା ଡୋଜକୁ ମିଶାଇ ମୋଟ 24,76,58,855 ଡୋଜ ଟିକା  ବିନିଯୋଗ ହୋଇଛି ।
ଏବେ ରାଜ୍ୟ/କେନ୍ଦ୍ରଶାସିତ ଅଞ୍ଚଳମାନଙ୍କ ନିକଟରେ 1.12 କୋଟି  ଡୋଜରୁ ଅଧିକ କୋଭିଡ ଟିକା ବିନିଯୋଗ ହେବା ପାଇଁ ଉପଲବ୍ଧ ରହିଛି ।
ଏହା ବ୍ୟତୀତ, ବର୍ତ୍ତମାନ 10 ଲକ୍ଷରୁ ଅଧିକ  ଡୋଜ ଟିକା ପାଇପଲାଇନରେ ଅଛି ଏବଂ ଆସନ୍ତା 3 ଦିନ ମଧ୍ୟରେ ରାଜ୍ୟ/କେନ୍ଦ୍ରଶାସିତ ଅଞ୍ଚଳଗୁଡିକ ଏହାକୁ ଗ୍ରହଣ କରିବେ ।
ସ୍ୱାସ୍ଥ୍ୟ ଓ ପରିବାର ମନ୍ତ୍ରଣାଳୟ
ପ୍ରଧାନମନ୍ତ୍ରୀ ଗରିବ କଲ୍ୟାଣ ଯୋଜନା ଅନ୍ତର୍ଗତ କୋଭିଡ19 ସଂକ୍ରମିତଙ୍କ ଚିକିତ୍ସାରେ ନିୟୋଜିତ ସ୍ଵାସ୍ଥ୍ୟକର୍ମୀଙ୍କୁ ବୀମା ସୁବିଧା
ପ୍ରଧାନମନ୍ତ୍ରୀ ଗରିବ କଲ୍ୟାଣ ଯୋଜନାର ଘୋଷଣା ଅନୁଯାୟୀ କୋଭିଡ19 ସଂକ୍ରମିତଙ୍କ ଚିକିତ୍ସାରେ ନିୟୋଜିତ ସ୍ଵାସ୍ଥ୍ୟକର୍ମୀଙ୍କୁ ବୀମା ସୁବିଧା ପ୍ରଦାନ କରିବା ପ୍ରସ୍ତାବକୁ ନିମ୍ନଲିଖିତ ସର୍ତ୍ତ ସହ ଅନୁମୋଦନ କରାଯାଇଛି ।
- ଏହି ଯୋଜନା ଅନ୍ତର୍ଗତ 90 ଦିନ ଅବଧି ଲାଗି 22.12 ଲକ୍ଷ ସ୍ଵାସ୍ଥ୍ୟକର୍ମୀଙ୍କୁ 50 ଲକ୍ଷ ଟଙ୍କାର ବୀମା ସୁବିଧା ପ୍ରଦାନ କରାଯିବ ଯେଉଁମାନେ କି କୋଭିଡ ସଂକ୍ରମିତଙ୍କ ଚିକିତ୍ସାରେ ନିୟୋଜିତ ଥିବେ ଓ ସିଧାସଳଖ ଭାବେ ତାଙ୍କ ସମ୍ପର୍କରେ ଆସୁଥିବେ । ଗୋଷ୍ଠୀ ସ୍ଵାସ୍ଥ୍ୟକର୍ମୀମାନେ ମଧ୍ୟ ଏହି ଯୋଜନାରେ ଅନ୍ତର୍ଭୁକ୍ତ ହେବେ । କୋଭିଡ19 ସଂକ୍ରମଣ ହେତୁ ଆକସ୍ମିକ ଜୀବନହାନୀ କ୍ଷେତ୍ରରେ ମଧ୍ୟ ଏହି ବୀମା ସୁବିଧା ପ୍ରଦାନ କରାଯିବ ।
- ଏହି ମହାମାରୀର ଭୟାବହତାକୁ ଦୃଷ୍ଟିରେ ରଖି ବିଭିନ୍ନ ସରକାରୀ ଡାକ୍ତରଖାନାରେ ନିୟୋଜିତ ବେସରକାରୀ, ଅବସରପ୍ରାପ୍ତ, ଚୁକ୍ତିଭୂକ୍ତ ଓ ସାମୟିକ ସ୍ଵାସ୍ଥ୍ୟକର୍ମୀଙ୍କୁ ମଧ୍ୟ ଏହି ସୁବିଧାର ଲାଭ ମିଳିବ । କିନ୍ତୁ ଏହା କେନ୍ଦ୍ର ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରଣାଳୟ ଦ୍ଵାରା ଜାରି କରାଯାଇଥିବା ସଂଖ୍ୟା ଉପରେ ନିର୍ଭରଶୀଳ ।
- ଏହି ବୀମା ଯୋଜନା ଅନ୍ତର୍ଗତ ସୁବିଧା ହିତାଧିକାରୀଙ୍କ ଦ୍ଵାରା କରାଯାଇଥିବା ଅନ୍ୟ ସମସ୍ତ ବୀମା ଯୋଜନାର ଉର୍ଦ୍ଧ୍ଵରେ ଓ ସେମାନଙ୍କ ପରିସରଭୁକ୍ତ ହେବନାହିଁ ।
ମାନବ ସମ୍ବଳ ବିକାଶ ମନ୍ତ୍ରଣାଳୟ
2020-21 ସିବିଏସ୍ଇ ନବମ-ଦ୍ୱାଦଶ ପାଠ୍ୟକ୍ରମ ସଂଶୋଧନ ସଂପର୍କରେ ଘୋଷଣା କଲେ କେନ୍ଦ୍ର ମାନବ ସମ୍ବଳ ବିକାଶ ମନ୍ତ୍ରୀ
• ଶିକ୍ଷଣର ଗୁରୁତ୍ୱକୁ ବିଚାରକୁ ନେଇ 30 ଶତାଂଶ ପାଠ୍ୟକ୍ରମ ହ୍ରାସ କରାଯିବ, ମୁଖ୍ୟ ବିଷୟଗୁଡ଼ିକ ଅପରିବର୍ତ୍ତିତ ରହିବ
କେନ୍ଦ୍ର ମାନବ ସମ୍ବଳ ବିକାଶ ମନ୍ତ୍ରୀ ଶ୍ରୀ ରମେଶ ପୋଖରିୟାଲ ନିଶଙ୍କ କହିଛନ୍ତି ଯେ, ସାଂପ୍ରତିକ କରୋନା ମହାମାରୀକୁ ଦୃଷ୍ଟିରେ ରଖି ନବମରୁ ଦ୍ୱାଦଶ ଶ୍ରେଣୀ ପର୍ଯ୍ୟନ୍ତ ପ୍ରଚଳିତ ହେଉଥିବା ପାଠ୍ୟକ୍ରମକୁ ହ୍ରାସ ଓ ସଂଶୋଧିତ କରି ଛାତ୍ରଛାତ୍ରୀଙ୍କ ପାଠ୍ୟ ବୋଝ ହ୍ରାସ କରିବାକୁ କେନ୍ଦ୍ରୀୟ ମାଧ୍ୟମିକ ଶିକ୍ଷା ବୋର୍ଡ କୁ ନିର୍ଦେଶ ଦିଆଯାଇଛି ।
ସେ କହିଛନ୍ତି ଯେ, କିଛି ସପ୍ତାହ ପୂର୍ବରୁ ପାଠ୍ୟକ୍ରମ ହ୍ରାସ ନେଇ ସେ ଶିକ୍ଷାବିତ୍ଙ୍କଠାରୁ ସୋସିଆଲ ମିଡିଆରେ ପ୍ରସ୍ତାବ ଆହ୍ୱାନ କରିଥିଲେ । ଏଥିରେ 1500ରୁ ଅଧିକ ପ୍ରସ୍ତାବ ଆସିଥିଲା । ଏହି ମତାମତ ପାଇଁ ସଂପୃକ୍ତ ଶିକ୍ଷାବିତ୍ଙ୍କୁ ସେ କୃତଜ୍ଞତା ଜ୍ଞାପନ କରିଛନ୍ତି ।
ମନ୍ତ୍ରୀ ଶ୍ରୀ ନିଶଙ୍କ କହିଛନ୍ତି ଯେ, ପାଠ୍ୟକ୍ରମରେ ଯେଉଁ ପରିବର୍ତ୍ତନ କରାଯିବ ତାହା ସଂପୃକ୍ତ କୋର୍ସ କମିଟି ସୁପାରିସ ଆଧାରରେ କରିବାକୁ ନିଷ୍ପତ୍ତି ହୋଇଛି । ଏଥିପାଇଁ ପାଠ୍ୟକ୍ରମ କମିଟି ଏବଂ ବୋର୍ଡର ପରିଚାଳନା କମିଟିର ଅନୁମୋଦନ ନିଆଯାଇଛି । ବର୍ତ୍ତମାନ କରୋନା ସଂକ୍ରମଣ ଫଳରେ ଭାରତ ଏବଂ ବିଶ୍ୱର ବିଭିନ୍ନ ପ୍ରାନ୍ତରରେ ଏବେ ଯେଉଁ ଅସାଧାରଣ ପରିସ୍ଥିତି ସୃଷ୍ଟି ହୋଇଛି ସେ ପରିସ୍ଥିତିରେ ପିଲାମାନଙ୍କ ପାଠ୍ୟକ୍ରମ ହ୍ରାସ କରିବା ଅପରିହାର୍ଯ୍ୟ ହୋଇଛି । ସୁତରାଂ ଗୁରୁତ୍ୱପୂର୍ଣ୍ଣ ବିଷୟବସ୍ତୁକୁ ରଖି ଅବଶିଷ୍ଟ 30 ଶତାଂଶ ପାଠ୍ୟକ୍ରମକୁ ବାଦ ଦିଆଯାଇଛି ।
ସ୍କୁଲର ମୁଖ୍ୟ ଏବଂ ଶିକ୍ଷକମାନଙ୍କୁ ବୋର୍ଡ ପକ୍ଷରୁ ଏ ନେଇ ଆବଶ୍ୟକ ପରାମର୍ଶ ଦିଆଯାଇଛି । ଯେଉଁସବୁ ବିଷୟବସ୍ତୁକୁ ବାଦ ଦିଆଯାଇଛି ଆବଶ୍ୟକସ୍ଥଳେ ବିଭିନ୍ନ ବିଷୟରେ ପଢାଇବାବେଳେ ସେ ସବୁର ଆବଶ୍ୟକତା ପଡିଲେ ତାହା ପିଲାମାନଙ୍କୁ ବୁଝାଇଦେବାକୁ ଶିକ୍ଷକମାନଙ୍କୁ କୁହାଯାଇଛି । ତେବେ ସଂକ୍ଷିପ୍ତ ପାଠ୍ୟକ୍ରମ ଇଣ୍ଟରନାଲ ଆସେସ୍ମେଣ୍ଟର ଅଂଶବିଶେଷ ହେବନାହିଁ କିମ୍ବା ବାର୍ଷିକ ବୋର୍ଡ ପରୀକ୍ଷାରେ ଏଥିରୁ ପ୍ରଶ୍ନ ଆସିବ ନାହିଁ । ବିକଳ୍ପ ଏକାଡେମିକ୍ କ୍ୟାଲେଣ୍ଡର ଏବଂ ଏନ୍ସିଇଆରଟିର ବିଭିନ୍ନ ପାଠ୍ୟ କୌଶଳ ତଥା ଖସଡ଼ାକୁ ଅନୁସରଣ କରି ପିଲାମାନଙ୍କୁ ଶିକ୍ଷକ ଶିକ୍ଷୟିତ୍ରୀ ପାଠ ପଢାଇବେ । ପ୍ରଥମରୁ ଅଷ୍ଟମ ବା ପ୍ରାଥମିକ ଶ୍ରେଣୀଗୁଡିକରେ ଏନ୍ସିଇଆରଟି ଦ୍ୱାରା ନିର୍ଦ୍ଧାରିତ ଶୈକ୍ଷିକ ପାଠ୍ୟକ୍ରମ ପ୍ରବର୍ତ୍ତନ ହେବ ଏବଂ ସବୁ ସ୍କୁଲରେ ବିକଳ୍ପ ଏକାଡେମିକ୍ କ୍ୟାଲେଣ୍ଡର ବାଧ୍ୟତାମୂଳକ ହେବ । ସିବିଏସ୍ଇର ଏକାଡେମିକ୍ ୱେବସାଇଟ www.cbseacademic.nic.inରେ ଏହି ସଂଶୋଧିତ ସିଲାବସ୍ ଉପଲବ୍ଧ ।
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ଅକ୍ଟୋବର 27ରେ ଉତ୍ତର ପ୍ରଦେଶର ପିଏମ ସ୍ୱନିଧି ଯୋଜନା ହିତାଧିକାରୀଙ୍କ ସହ ଭାବ ବିନିମୟ କରିବେ ପ୍ରଧାନମନ୍ତ୍ରୀ
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅକ୍ଟୋବର 27 ତାରିଖ ପୂର୍ବାହ୍ନ 10ଟା 30 ମିନିଟରେ ଭିଡିଓ କନଫରେନ୍ସିଂ ଜରିଆରେ ଉତ୍ତର ପ୍ରଦେଶର ପିଏମ ସ୍ୱନିଧି ଯୋଜନାର ହିତାଧିକାରୀମାନଙ୍କ ସହ ଭାବ ବିନିମୟ କରିବେ । ଏହି ଅବସରରେ ଉତ୍ତର ପ୍ରଦେଶର ମୁଖ୍ୟମନ୍ତ୍ରୀ ମଧ୍ୟ ଉପସ୍ଥିତ ରହିବେ।
କୋଭିଡ-19ରେ ପ୍ରଭାବିତ ହୋଇଥିବା ରାସ୍ତାପାର୍ଶ୍ବ ଉଠା ଦୋକାନୀମାନଙ୍କ ଜୀବନ ଜୀବିକା କାର୍ଯ୍ୟକଳାପ ପୁନର୍ବାର ଆରମ୍ଭ କରିବାକୁ ସହାୟତା ସକାଶେ 2020 ଜୁନ 1 ତାରିଖରେ ପିଏମ୍ ଷ୍ଟ୍ରିଟ ଭେଣ୍ଡର୍ସ ଆତ୍ମନିର୍ଭର ନିଧି  ଯୋଜନା ଆରମ୍ଭ ହୋଇଥିଲା । ଏ ପର୍ଯ୍ୟନ୍ତ ଏହି ଯୋଜନାରେ ମୋଟ 24 ଲକ୍ଷ ଆବେଦନ ମିଳିସାରିଛି । ଏଥିରୁ 12 ଲକ୍ଷରୁ ଅଧିକ ଆବେଦନକୁ ମଂଜୁର କରାଯାଇଛି ଏବଂ ପ୍ରାୟ 5.35 ଲକ୍ଷ ଋଣ ବଣ୍ଟନ ହୋଇସାରିଛି । ଉତ୍ତର ପ୍ରଦେଶରେ ମୋଟ 6 ଲକ୍ଷ ଆବେଦନ ମିଳିଥିବା ବେଳେ ପ୍ରାୟ 3.27 ଲକ୍ଷ ଆବେଦନ ମଂଜୁର ହୋଇଛି ଏବଂ 1.87ଲକ୍ଷ ଋଣ ବଣ୍ଟନ ହୋଇସାରିଛି ।
ପ୍ରଧାନମନ୍ତ୍ରୀ ଶ୍ରୀ ମୋଦୀଙ୍କ ଏହି ଭାବ ବିନିମୟ କାର୍ଯ୍ୟକ୍ରମକୁ ଉତ୍ତର ପ୍ରଦେଶର ରାଜ୍ୟବ୍ୟାପୀ ହିତାଧିକାରୀମାନେ ଦେଖିବେ । କାର୍ଯ୍ୟକ୍ରମ ଡିଡି ନ୍ୟୁଜରେ ସିଧାସଳଖ ପ୍ରସାରଣ ମଧ୍ୟ ହେବ ।
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ଭାରତର ସମୃଦ୍ଧ ସଂଗୀତ ପରମ୍ପରାକୁ ସଂରକ୍ଷଣ ତଥା ପାଳନ କରିବା ପାଇଁ ହୋଇଥିବା ଉଦ୍ୟମକୁ ପ୍ରଶଂସା କରିଛନ୍ତି ପ୍ରଧାନମନ୍ତ୍ରୀ
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତର ସମୃଦ୍ଧ ସଂଗୀତ ପରମ୍ପରାକୁ ସଂରକ୍ଷଣ ତଥା ପାଳନ କରିବା ପାଇଁ ହୋଇଥିବା ଉଦ୍ୟମକୁ ପ୍ରଶଂସା କରିଛନ୍ତି । ଏହା ଆମ ଯୁବଗୋଷ୍ଠି ଏବଂ ଆମ ସଂସ୍କୃତି ମଧ୍ୟରେ ସଂଯୋଗକୁ ଆହୁରି ଗଭୀର କରିବ ବୋଲି ଶ୍ରୀ ମୋଦୀ କହିଛନ୍ତି ।
କାଲା ରାମନାଥଙ୍କ ଏକ ଟୁଇଟର ଜବାବରେ ପ୍ରଧାନମନ୍ତ୍ରୀ କହିଛନ୍ତି;
“ଅସାଧାରଣ ପ୍ରୟାସ, ସଂରକ୍ଷଣ ତଥା ଉତ୍ସାହର ସୂଚକ ତଥା ଭାରତର ସମୃଦ୍ଧ ସଂଗୀତ ପରମ୍ପରାକୁ ପାଳନ କରିବା । ମୁଁ ନିଶ୍ଚିତ ଯେ ଏହା ଆମର ଯୁବଗୋଷ୍ଠି ଏବଂ ଆମ ସଂସ୍କୃତି ମଧ୍ୟରେ ସଂଯୋଗକୁ ଆହୁରି ଗଭୀର କରିବ ।”
HS
(
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
କାଶୀରେ ଦେବ ଦୀପାବଳି ପାଳନର ଝଲକ ଶେୟାର କଲେ ପ୍ରଧାନମନ୍ତ୍ରୀ
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କାଶୀ ଠାରେ ଦେବ ଦୀପାବଳି ପାଳନର ସୁନ୍ଦର ଝଲକ ଶେୟାର କରିଛନ୍ତି ।
ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି;
“କାଶୀର ଅଦ୍ଭୁତ ଓ ଅଲୌକିକ ଦେବ ଦୀପାବଳି ଅଭିଭୂତ କରିବା ଭଳି ! ଏହି ପ୍ରାଚୀନ ଓ ପବିତ୍ର ସହରରେ ପାଳିତ ଦେବ ଦୀପାବଳି ଉତ୍ସବର କିଛି ଝଲକ... ”
“ଦେବ ଦୀପାବଳି ସ୍ୱତନ୍ତ୍ର ଓ କାଶୀରେ ଦେବ ଦୀପାବଳି ବେଶ ସ୍ମରଣୀୟ । ଶାଶ୍ୱତ କାଶୀ ସହରର କିଛି ଚମତ୍କାର ଚିତ୍ର ଉପରେ ନଜର ପକାନ୍ତୁ... ”
SR
(
ପ୍ରତିରକ୍ଷା ମନ୍ତ୍ରଣାଳୟ
ଭାରତ ଓ ଅଷ୍ଟ୍ରେଲିଆ ମଧ୍ୟରେ ‘୨+୨’ ମନ୍ତ୍ରିସ୍ତରୀୟ କଥାବାର୍ତ୍ତା ପରେ ପ୍ରତିରକ୍ଷା ମନ୍ତ୍ରୀ ଶ୍ରୀ ରାଜନାଥ ସିଂହଙ୍କ ପ୍ରେସ୍ ବିବୃତି
ଗୁରୁତ୍ୱପୂର୍ଣ୍ଣ ମୁଖ୍ୟାଂଶ
- ଦ୍ୱିପାକ୍ଷିକ ଓ ଆଞ୍ଚଳିକ ପ୍ରସଙ୍ଗରେ ଗଭୀର ଆଲୋଚନା ।
- ଆଫଗାନିସ୍ଥାନ, ଭାରତ-ପ୍ରଶାନ୍ତ ମହାସାରରେ ସାମୁଦ୍ରିକ ସୁରକ୍ଷା, ବହୁପାକ୍ଷିକ ମଞ୍ଚରେ ସହଯୋଗ ଓ ଅନ୍ୟାନ୍ୟ ତତ୍ସଂଲଗ୍ନ ବିଷୟ ଉପରେ ହୋଇଛି ବ୍ୟାପକ କଥାବାର୍ତ୍ତା ।
- ମୁକ୍ତ ଓ ଅବାଧ ବାଣିଜ୍ୟ ଉପରେ ଗୁରୁତ୍ୱ, ଆନ୍ତର୍ଜାତିକ ନୀତିନିୟମର ପରିପାଳନ ଏବଂ ସମଗ୍ର ଅଞ୍ଚଳରେ ନିରନ୍ତର ଅର୍ଥନୈତିକ ବିକାଶ ପ୍ରକ୍ରିୟାକୁ ନିଶ୍ଚିତ କରିବା ସପକ୍ଷରେ ଉଭୟ ଦେଶ ।
- ଭାରତରେ ଅଭିବୃଦ୍ଧିଶୀଳ ପ୍ରତିରକ୍ଷା ଉଦ୍ୟୋଗରେ ସାମିଲ ହେବାକୁ ଅଷ୍ଟ୍ରେଲିଆକୁ ନିମନ୍ତ୍ରଣ
ପ୍ରତିରକ୍ଷାମନ୍ତ୍ରୀ ଶ୍ରୀ ରାଜନାଥ ସିଂହଙ୍କ ପ୍ରେସ ବିବୃତିର ସମ୍ପୂର୍ଣ୍ଣ ବିଷୟବସ୍ତୁ
ମହାମାନ୍ୟ ସୁଶ୍ରୀ ମାରାଇଜ୍ ପେନ୍, ମହାମାନ୍ୟ ଶ୍ରୀ ପିଟର ଡଟ୍ଟନ, ଡକ୍ଟର ଜୟଶଙ୍କର, ଉପସ୍ଥିତ ଭଦ୍ରମଣ୍ଡଳୀ । ଦୁଇ+ଦୁଇ ଆଲୋଚନା ପାଇଁ ଅଷ୍ଟ୍ରେଲିଆର ଦୁଇଜଣ ମନ୍ତ୍ରୀଙ୍କୁ ପାଇବା ଏକ ମର୍ଯ୍ୟାଦା ଓ ଆନନ୍ଦର ବିଷୟ । ଏହି ମନ୍ତ୍ରୀସ୍ତରୀୟ ବୈଠକ ଭାରତ ଓ ଅଷ୍ଟ୍ରେଲିଆ ମଧ୍ୟରେ ଥିବା ପୂର୍ଣ୍ଣାଙ୍ଗ ରଣକୌଶଳାତ୍ମକ ଅଂଶୀଦାରୀର ଗୁରୁତ୍ୱ ବହନ କରେ । ଭାରତ ଓ ପ୍ରଶାନ୍ତ ମହାସାଗର ଅଞ୍ଚଳକୁ ଏକ ସ୍ୱାଧୀନ, ଉନ୍ମୁକ୍ତ, ସମାବେଶୀ ଓ ସମୃଦ୍ଧ କ୍ଷେତ୍ରରେ ପରିଣତ କରିବା ପାଇଁ ଭାରତ ଓ ଅଷ୍ଟ୍ରେଲିଆର ମିଳିତ ଦୃଷ୍ଟିକୋଣ ରହିଛି ଏବଂ ଏହାକୁ ସାକାର କରିବା ପାଇଁ ଉଭୟପକ୍ଷ ଭାଗିଦାରୀ ଭିତ୍ତିରେ କାମ କରୁଛନ୍ତି । ଦୁଇଟି ଗଣତାନ୍ତ୍ରିକ ରାଷ୍ଟ୍ର ହିସାବରେ ଆମ ଦୁଇଦେଶ ସମଗ୍ର ଅଞ୍ଚଳରେ ଶାନ୍ତି ଓ ସମୃଦ୍ଧି ଚାହାନ୍ତିଏବଂ ଏଥିରେ ଉଭୟ ରାଷ୍ଟ୍ରଙ୍କର ସ୍ୱାର୍ଥ ଜଡିତ ।
ଆଜି ମନ୍ତ୍ରୀ ପେନ୍ ଓ ଡଟ୍ଟନଙ୍କ ସହିତ ଆମର ଦ୍ୱିପାକ୍ଷିକ ଓ ଆଞ୍ଚଳିକ ସ୍ୱାର୍ଥଜଡିତ ବିଷୟରେ ସବିଶେଷ ଓ ଗଭୀର ଆଲୋଚନା ହୋଇଛି । ବୈଶ୍ୱିକ ମହାମାରୀ ବିରୋଧରେ ସମ୍ବିଳିତ ଲଢେଇ ସହିତ ପ୍ରତିରକ୍ଷା କ୍ଷେତ୍ରରେ ସହଯୋଗ ଓ ଅନ୍ୟାନ୍ୟ ବିଭିନ୍ନ କ୍ଷେତ୍ରରେ ଅଂଶୀଦାର ଘେନି ବ୍ୟାପକ କଥାବାର୍ତ୍ତା କରାଯାଇଛି । ଆମେ ଆଫଗାନିସ୍ଥାନ, ଭାରତ-ପ୍ରଶାନ୍ତ ମହାସାଗର କ୍ଷେତ୍ରରେ ସାମୁଦ୍ରିକ ସୁରକ୍ଷା, ବହୁପାକ୍ଷିକ ମଞ୍ଚରେ ସହଯୋଗ ଓ ଅନ୍ୟାନ୍ୟ ଗୁରୁତ୍ୱପୂର୍ଣ୍ଣ ବିଷୟରେ ମତ ବିନିମୟ କରିଛୁ ।
ଏହି ଆଲୋଚନାରେ ଉଭୟ ପକ୍ଷ ମଧ୍ୟରେ ସାମରିକ ସହଯୋଗକୁ ସଂପ୍ରସାରିତ କରିବା ସହିତ ପରସ୍ପରର ତିନିବାହିନୀ ମଧ୍ୟରେ ସାମରିକ ତଥ୍ୟ ବିନିମୟ ଏବଂ ସାମରିକ ସାମଗ୍ରୀ ଯୋଗାଣ କ୍ଷେତ୍ରରେ କାମ କରିବାକୁ ରାଜି ହୋଇଛୁ ।
ପ୍ରତିରକ୍ଷା ସହଯୋଗ କ୍ଷେତ୍ରରେ ପୂର୍ବପରି କାମ ଚାଲିବ ଏବଂ ମାଲବାର ସମରାଭ୍ୟାସରେ ଅଷ୍ଟ୍ରେଲିଆ ପୂର୍ବଭଳି ଭାଗନେବାକୁ ରାଜି ହୋଇଛି । ଭାରତର କ୍ରମବର୍ଦ୍ଧିଷ୍ଣୁ ପ୍ରତିରକ୍ଷା ଉଦ୍ୟୋଗରେ ସାମିଲ ହେବାକୁ ଅଷ୍ଟ୍ରେଲିଆକୁ ଆମେ ନିମନ୍ତ୍ରଣ ଜଣାଇଛୁ । ସେହିଭଳି ସାମରିକ ଉପକରଣର ବିକାଶ ଓ ଉତ୍ପାଦନ କ୍ଷେତ୍ରରେ ଅଷ୍ଟ୍ରେଲିଆକୁ ଅଂଶୀଦାର ହେବାକୁ ମଧ୍ୟ ପ୍ରସ୍ତାବ ଦେଇଛୁ ।
କରୋନା ମହାମାରୀ ସତ୍ତ୍ୱେ ଏହି ଆଲୋଚନାରେ ଯୋଗଦେଇଥିବା ଅଷ୍ଟ୍ରେଲିଆର ଦୁଇମନ୍ତ୍ରୀଙ୍କୁ ମୁଁ ଓ ଡକ୍ଟର ଜୟଶଙ୍କର ଧନ୍ୟବାଦ ଅର୍ପଣ କରିଛୁ । ଦ୍ୱିପାକ୍ଷିକ ସମ୍ପର୍କକୁ ଅଧିକ ଦୃଢ, ବ୍ୟାପକ ଓ ନିବିଡ କରିବା ପାଇଁ ଉଚ୍ଚସ୍ତରରେ ଆଲୋଚନା ଓ ସମ୍ପର୍କ ସ୍ଥାପନ ଅବ୍ୟାହତ ରଖିବାକୁ ଉଭୟପକ୍ଷ ରାଜି ହୋଇଛନ୍ତି
ଆପଣଙ୍କୁ ବହୁତ ବହୁତ ଧନ୍ୟବାଦ ।
ରେଳ ମନ୍ତ୍ରଣାଳୟ
କୋଭିଡ-19ର ମୁକାବିଲା ଲାଗି କାର୍ଯ୍ୟରତ ପେସାଦାର ସ୍ୱାସ୍ଥ୍ୟ କର୍ମଚାରୀମାନଙ୍କୁ ଚଳିତ ମାସରେ ଭାରତୀୟ ରେଳବାଇ 30 ହଜାର ବ୍ୟକ୍ତିଗତ ସୁରକ୍ଷା ଉପକରଣ ଯୋଗାଇବାକୁ ଯୋଜନା କରିଛି
• ମେ ମାସରେ ରେଳବାଇର 1 ଲକ୍ଷ ଉପକରଣ ପ୍ରସ୍ତୁତ ପାଇଁ ଯୋଜନା
• ଏହା ଅନ୍ୟମାନଙ୍କୁ ଏପରି ଉପକରଣ ପ୍ରସ୍ତୁତ କରିବାକୁ ଦେବ ପ୍ରୋତ୍ସାହନ
• ରେଳ ମଣ୍ଡଳରେ ଥିବା କର୍ମଶାଳା, ଉତ୍ପାଦନ ୟୁନିଟ ଏବଂ କ୍ଷୁଦ୍ର ୟୁନିଟ ଗୁଡିକ ଅଧିକ ଅଧିକ ବ୍ୟକ୍ତିଗତ ସୁରକ୍ଷା ଉପକରଣ ପ୍ରସ୍ତୁତି ପାଇଁ ହେଉଛନ୍ତି ପ୍ରସ୍ତୁତ
କୋଭିଡ-19 ସଂକ୍ରମିତ ରୋଗୀମାନଙ୍କର ପ୍ରତ୍ୟକ୍ଷ ସମ୍ପର୍କରେ ଆସୁଥିବା ସ୍ୱାସ୍ଥ୍ୟ କର୍ମଚାରୀମାନଙ୍କ ପାଇଁ ଭାରତୀୟ ରେଳବାଇର ଉତ୍ପାଦନ ଏକାଂଶ ପ୍ରୟୋଗଶାଳା ଓ କ୍ଷେତ୍ରୀୟ ଏକାଂଶଗୁଡିକ ବ୍ୟକ୍ତିଗତ ସୁରକ୍ଷା ଉପକରଣ ତିଆରି ଆରମ୍ଭ କରିଛନ୍ତି ।
କେବଳ ଏହି ମାସରେ ଭାରତୀୟ ରେଳବାଇ 30 ହଜାରରୁ ଅଧିକ ଉପକରଣ ପ୍ରସ୍ତୁତ କରୁଥିବାବେଳେ ମେ ମାସ ସୁଦ୍ଧା 1 ଲକ୍ଷ ଉପକରଣ ତିଆରି କରିବ । ଗ୍ୱାଲିୟରସ୍ଥିତ ପ୍ରତିରକ୍ଷା ଗବେଷଣା ବିକାଶ ସଂଗଠନ  ଏହାର ଗୁଣବତ୍ତା ପରୀକ୍ଷା କରି ସବୁଜ ସଂକେତ ଦେଇଛି ।
କୋଭିଡ-19 ମହାମାରୀର ମୁକାବିଲା କରିବା ପାଇଁ ରେଳବାଇ ଡାକ୍ତର, ସ୍ୱାସ୍ଥ୍ୟକର୍ମୀ ଓ ଅନ୍ୟାନ୍ୟ ସ୍ୱାସ୍ଥ୍ୟ କର୍ମଚାରୀମାନେ ଅକ୍ଳାନ୍ତ ପରିଶ୍ରମ କରୁଛନ୍ତି । ସେମାନେ ସଂକ୍ରମିତ ରୋଗୀଙ୍କ ପ୍ରତ୍ୟକ୍ଷ ସଂସ୍ପର୍ଶରେ ଆସୁଛନ୍ତି । ଏଥିରୁ ନିଜକୁ ବଞ୍ଚାଇବାକୁ ହେଲେ ସେମାନଙ୍କୁ ଏକ ସ୍ୱତନ୍ତ୍ର ଧରଣର ସୁରକ୍ଷା ପୋଷାକ ପରିଧାନ କରିବାର ଆବଶ୍ୟକତା ରହିଛି । ଏହି ପୋଷାକ ଥରେ ମାତ୍ର ବ୍ୟବହୃତ ହୋଇପାରୁଥିବାରୁ ଏହାର ବ୍ୟାପକ ଆବଶ୍ୟକତା ରହିଛି । କୋଭିଡ-19 ସଂକ୍ରମଣ ବୃଦ୍ଧି ପାଇବା ସଂଗେ ସଂଗେ ଏହି ସୁରକ୍ଷା କିଟ ଗୁଡିକର ମଧ୍ୟ ଆବଶ୍ୟକତା ବୃଦ୍ଧି ପାଇବ ।
ବ୍ୟକ୍ତିଗତ ସୁରକ୍ଷା ଉପକରଣର ବହୁଳ ଆବଶ୍ୟକତାକୁ ଦୃଷ୍ଟିରେ ରଖି ଉତ୍ତର ରେଳବାଇର ଜଗଧାରୀ ପ୍ରୟୋଗଶାଳା ଏହି ଉପକରଣର ପରିପାଟ୍ଟି ପ୍ରସ୍ତୁତ ସହ ଉତ୍ପାଦନ ଆରମ୍ଭ କରିଛି । ଗ୍ୱାଲିୟରସ୍ଥିତ ପ୍ରତିରକ୍ଷା ଗବେଷଣା ବିକାଶ ସଂଗଠନ ର ଗ୍ୱାଲିୟର ୟୁନିଟ ଏହାର ନମୁନା ପରୀକ୍ଷା କରି ଏହାକୁ ସ୍ୱୀକୃତି ଦେଇଛି । ପରୀକ୍ଷାନିରୀକ୍ଷା ପରେ ଏଗୁଡିକ ଉନ୍ନତମାନର ବୋଲି ଜଣାପଡିଛି ।
ଏହି ମାସରେ 30 ହଜାରରୁ ଅଧିକ ଉପକରଣ ପ୍ରସ୍ତୁତ ପାଇଁ ଭାରତୀୟ ରେଳବାଇ ଏହାର ପ୍ରୟୋଗଶାଳାକୁ ଆବଶ୍ୟକ ପର୍ଯ୍ୟାପ୍ତ କଞ୍ଚାମାଲ ଯୋଗାଇ ଦେଇଛି ।
ଉତ୍ପାଦନ ଆରମ୍ଭ ହେବା ସଂଗେ ସଂଗେ ରେଳବାଇର ଡାକ୍ତରମାନେ ଏଗୁଡିକର ପରୀକ୍ଷା ମୂଳକ ବ୍ୟବହାର ଆରମ୍ଭ କରିଛନ୍ତି । ଆବଶ୍ୟକତା ଦୃଷ୍ଟିରେ ରଖି ଭାରତୀୟ ରେଳବାଇ ମେ ମାସରେ 1 ଲକ୍ଷ ବ୍ୟକ୍ତିଗତ ସୁରକ୍ଷା ଉପକରଣ ପ୍ରସ୍ତୁତ ପାଇଁ ମଧ୍ୟ କଞ୍ଚାମାଲ ଯୋଗାଇ ଦେଇଛି ।
ବିଶ୍ୱବ୍ୟାପୀ ବ୍ୟକ୍ତିଗତ ସୁରକ୍ଷା ଉପକରଣର ବହୁଳ ଆବଶ୍ୟକତା ଯୋଗୁ କଞ୍ଚାମାଲ ଅଭାବ ସତ୍ତ୍ୱେ ଏହା ଯୋଗାଇ ଦିଆଯାଇଛି । ଏହି ସଫଳତା ପଛରେ ରେଳବାଇ ପ୍ରୟୋଗଶାଳା ଓ ଉତ୍ପାଦନ ୟୁନିଟଗୁଡିକର ନିରବଚ୍ଛିନ୍ନ ଅଭିଜ୍ଞତା ଓ ସାମର୍ଥ୍ୟ ସହାୟକ ହୋଇପାରିଛି ।
ଉଲ୍ଲେଖଯୋଗ୍ୟ ଯେ, ସେହି ଉତ୍ସର୍ଗୀକୃତ ମନୋଭାବ ଯୋଗୁ ଭାରତୀୟ ରେଳବାଇ ଖୁବ କମ ସମୟ ମଧ୍ୟରେ ଏହାର 5 ହଜାର ଯାତ୍ରୀବାହୀ କୋଚକୁ ଭ୍ରାମ୍ୟମାଣ ଏକାନ୍ତ ବାସ ଓ ସଂଗରୋଧ ଶଯ୍ୟାରେ ପରିଣତ କରିପାରିଛି ।
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ଗତ ୪ ବର୍ଷରେ ଟ୍ୟାପ୍ ୱାଟର ସଂଯୋଗ ସଂଖ୍ୟା ୩ କୋଟିରୁ ୧୩ କୋଟିରେ ପହଞ୍ଚିଥିବାରୁ ପ୍ରଧାନମନ୍ତ୍ରୀଙ୍କ ପ୍ରଶଂସା
କେବଳ ୪ ବର୍ଷରେ ଟ୍ୟାପ୍ ୱାଟର ସଂଯୋଗ ସଂଖ୍ୟା ୩ କୋଟିରୁ ୧୩ କୋଟିରେ ପହଞ୍ଚିଥିବାରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଲୋକଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ, ଜଳ ଜୀବନ ମିଶନ ଲୋକଙ୍କୁ ବିଶୁଦ୍ଧ ପାନୀୟ ଜଳ ଉପଲବ୍ଧ କରାଇବା ଏବଂ ଉତ୍ତମ ଜନସ୍ୱାସ୍ଥ୍ୟ ଦିଗରେ ଏକ ବଡ଼ ପଦକ୍ଷେପ ବୋଲି ପ୍ରମାଣିତ ହେଉଛି ।
କେନ୍ଦ୍ରମନ୍ତ୍ରୀ ଶ୍ରୀ ଗଜେନ୍ଦ୍ର ସିଂ ଶେଖାୱତଙ୍କ ପୋଷ୍ଟର ଉତ୍ତର ଦେଇ ପ୍ରଧାନମନ୍ତ୍ରୀ ଏକ୍ସରେ ପୋଷ୍ଟ କରିଛନ୍ତି:
‘ଏହି ଚମତ୍କାର ସଫଳତା ପାଇଁ ବହୁତ ଅଭିନନ୍ଦନ । ଭାରତର ଗ୍ରାମାଞ୍ଚଳରେ ମୋ ପରିବାରଜନଙ୍କ ପର୍ଯ୍ୟନ୍ତ ବିଶୁଦ୍ଧ ପାନୀୟ ଜଳ ଯୋଗାଇବା ଦିଗରେ ‘ଜଳ ଜୀବନ ମିଶନ’ ଏକ ବଡ଼ ପଦକ୍ଷେପ ବୋଲି ପ୍ରମାଣିତ ହେବାକୁ ଯାଉଛି । ଏହା କେବଳ ସେମାନଙ୍କ ସମସ୍ୟା ଦୂର କରିବାରେ ସହାୟକ ହୋଇନାହିଁ ବରଂ ସେମାନଙ୍କ ଉତ୍ତମ ସ୍ୱାସ୍ଥ୍ୟ ମଧ୍ୟ ସୁନିଶ୍ଚିତ କରୁଛି ।’
SR
(